კოლამის რაიონი

**კოლამის რაიონი** (; ყოფილი **კვილონის რაიონი**) ― ინდოეთის შტატ კერალის 14 რაიონიდან ერთ-ერთი. მდებარეობს კერალის სამხრეთ ნაწილში, ლაკადივის ზღვის გასწვრივ. რაიონის ტერიტორიაზე მრავალი წყალსატევი მდებარეობს, მათ შორის: აშტამუდის ტბა და მდინარე კალადა. 

## ეტიმოლოგია
კოლამის ინგლისური ფორმაა კვილონი. კოლონიურ ხანაში სწორედ ამ სახელწოდებას იყენებდნენ პორტუგალიელები, ნიდერლანდელები და ბრიტანელები.

წარსულში კოლამს დესინგანადუდაც მოიხსენიებდნენ, რადგანაც ამავე სახელწოდების მქონე ანტიკური სამეფოს ნაწილი იყო. დესინგანადუ უცხო ქვეყნებთან სავაჭრო ურთიერთობებით გამოირჩეოდა და კოლამი მნიშვნელოვანი საპორტო ქალაქი იყო.

ზოგიერთ ტექსტში კოლამი მოხსენიებულია როგორც კურაკენი-კოლამი. ადრეული მოგზაურები მას ელანკონადაც მოიხსენიებდნენ. არაბები მას კაულამ-მალის უწოდებდნენ. მარკო პოლოს ჩანაწერებში ქალაქი კულამად და კოილუმადაა მოხსენიებული. 1166 წელს, ებრაელი მოგზაური ბენიამინ ტუდელელი ქალაქს ჩულამად მოიხსენიებს.

## გეოგრაფია
### კლიმატი
კოლამის რაიონში მთელი წლის მანძილზე თითქმის სტაბილური ტემპერატურაა. საშუალო ტემპერატურა 25-დან 32 °C-მდე მერყეობს. ზაფხული ჩვეულებრივ მარტიდან მაისამდე გრძელდება. მუსონები ივნისში იწყება და სექტემბერში მთავრდება. კოლამის საშუალო წლიური ნალექიანობის მაჩვენებელი 2 700 მმ-ის ტოლია. 

კოლამის კლიმატზე დიდ გავლენას ახდენს სამხრეთ-დასავლეთი მუსონიც და ჩრდილო-აღმოსავლეთის მუსონიც. ზამთავრი ნოემბრიდან თებერვლამდე გრძელდება. ტემპერატურა 18-დან 25 °C-მდე მერყეობს.

## დემოგრაფია
2011 წლის აღწერის მიხედვით, კოლამის რაიონის მოსახლეობა 2 635 375 ადამიანს შეადგენს, რაც თითქმის ქუვეითის  ან ნევადის შტატის მოსახლეობის ტოლია. კოლამის რაიონი ინდოეთის 640 რაიონს შორის 155-ე ადგილზეა მოსახლეობის რაოდენობის მიხედვით. რაიონის მოსახლეობის სიმჭიდროვე 1 056 ადამიანია 1 კმ²-ზე.

### რელიგია
კოლამის რაიონის უმრავლესობა (64.42%) ინდუიზმის მიმდევარია. მეორე უდიდეს რელიგიურ ჯგუფს მუსლიმანები (19.3%) შეადგენენ. კოლამი ერთადერთი რაიონია სამხრეთ კლერალაში, სადაც მუსლიმები ქრისტიანებს აღემატებიან. მოსახლეობის 16%-ს ქრისტიანები შეადგენენ, რომელთა შორის არიან: კათოლიკეები (36.7%), მალანკარის მართლმადიდებლური ეკლესიის მიმდევრები (34.24%) და მარ თომას სირიული ეკლესიის მიმდევრები (19.06%).

## თევზჭერა
კოლამს დასავლეთიდან ლაკადივის ზღვა ესაზღვრება. რაიონის სანაპირო ხაზის სიგრძე 37.3 კმ-ია, რაც კერალის სანაპირო ხაზის 6.3%-ს შეადგენს. ნეენდაკარა და საკთიკულანგარა მეთევზეთა მნიშვნელოვანი სოფელია. რაიონში 26 სოფელია, რომელთა საარსებო წყარო მთლიანად თევზაობაზეა დამოკიდებული. კერალის მასშტაბით თევზის წარმოების მესამედი და კრევეტების წარმოების 60% კოლამზე მოდის. თევზის წარმოების მასშტაბი დაახლოებით 5 275 ტონას შეადგენს.

## ტურიზმი
კოლამის რაიონის ტურისტული ღირსშესანიშნაობებია: ჯადაიუს დედამიწის ცენტრის ბუნების პარკი, პალარუვის ჩანჩქეი, თენმალა, აგასთიამალის ბიოსფერული ნაკრძალი, აშტამუდის ტბა, თირუმულავარამი და სხვ. ცნობილი ტურისტული დანიშნულების ადგილია აშრამამის ტურისტული სოფელი, რომელიც აშტამუდის ტბის ნაპირებზე მდებარეობს. კოლამიდან 66 კმ-ით აღმოსავლეთით მდებარე თენმალა ინდოეთის მასშტაბით პირველი ეკოტურისტული პროექტია, რომელსაც თენმალის ეკოტურიზმის ხელშეწყობის საზოგადოება ახორციელებს. ტურისტული დანიშნულების ადგილებია: ვარკალის პლაჟი (ასევე ცნობილი როგორც პაპანაშამი), რომელიც კოლამიდან 26 კმ-ით სამხრეთით მდებარეობს, დურიოდანის ტაძარი კუნათურის ტალუკში და სხვ.

## იხილეთ აგრეთვე
*კოლამის რაიონი

## დამატებითი საკითხავი
* 
* 
* 
* 

## რესურსები ინტერნეტში
*Official website
*Official tourism website

## სქოლიო
კატეგორია:კოლამის რაიონი
კატეგორია:კერალის რაიონები